**Johan Backlund** (s. 24. heinäkuuta 1981 Skellefteå, Ruotsi) on ruotsalainen uransa päättänyt jääkiekkomaalivahti. Hän torjui seisovalla tyylillä. Backlundin vahvuuksiin kuuluivat rauhallisuus, nopeus ja pelinlukutaidot. Hänen heikkouksiaan olivat ailahtelevaisuus ja puutteet torjuntatyylissä.

Ura
---

### Seuraura

Backlund on Skellefteå AIK:n kasvatti. Hän pelasi joukkueessa ensimmäiset miesten pelinsä 18-vuotiaana kaudella 1999–2000, jolloin Backlund torjui 12 Allsvenskanin ottelua. Kaudella 2000–2001 hän nousi Skellefteån ykkösmaalivahdiksi ja torjui 16 runkosarjaottelussa. Joukkue eteni Allsvenskanin putoamiskarsintoihin sekä keväällä 2001 että 2002, mutta kaudella 2002–2003 Backlund torjui Skellefteån runkosarjassa toiseksi ja Elitserienin karsintoihin saakka. Joukkue jäi kuitenkin ilman sarjanousua.

Kaudeksi 2003–2004 Backlund siirtyi Elitserien-joukkue Leksands IF:ään. Hän kantoi tulokaskaudellaan suurimman osan joukkueen torjuntavastuusta ja torjui 29 runkosarja- sekä 10 karsintasarjan ottelussa. Backlund oli kauden päätteeksi ehdolla Elitserienin vuoden tulokkaaksi, mutta palkinnon vei Frölunda HC:n hyökkääjä Loui Eriksson. Leksand putosi myös kaudeksi 2004–2005 Allsvenskaniin. Tuolloin Backlundin päästettyjen maalien keskiarvo 1.73 oli sarjan paras ja hän oli nostamassa joukkuetta taas Elitserieniin kaudeksi 2005–2006.

Leksandin kausi 2005–2006 päättyi taas HockeyAllsvenskaniin putoamiseen, mutta Backlund jatkoi kuitenkin seuraavalla kaudella Elitserien-uraansa Timrå IK:ssa. Hän torjui joukkueen runkosarjassa viidenneksi, pudotuspeleihin ja valittiin kauden päätteeksi Ruotsin tähdistökentälliseen. Myös kaudella 2005–2006 Backlund torjui Timrån runkosarjassa viidenneksi, tällä kertaa välieriin saakka, mutta HV71 eteni kuitenkin finaaleihin otteluvoitoin 4–2.

Maaliskuussa 2009 NHL-varaamaton Backlund teki vapaana agenttina vuoden mittaisen ja kaksisuuntaisen sopimuksen Philadelphia Flyersin kanssa. Hän toimi kauden 2009–2010 sen farmijoukkue Adirondack Phantomsin ykkösmaalivahtina AHL:ssä. Backlund sai jo kauden alussa kutsun ylös NHL:ään korvaamaan loukkaantuneen Brian Boucherin jättämää aukkoa, mutta jäi ilman peliaikaa. Hän teki kauden aikana kuitenkin NHL-debyyttinsä 27. maaliskuuta 2010 vieraissa Pittsburgh Penguinsia vastaan. Backlund pelasi ottelusta kaksi erää päästäen 24 laukauksesta kaksi maalia, kunnes hän jätti toisen erän päätteeksi ottelun kesken lonkkavamman takia. Backlund piipahti Flyersin maalilla vielä noin minuutin verran kevään 2010 pudotuspeleissä. Hän teki Flyersin kanssa kaksivuotisen jatkosopimuksen kesäkuussa.

Kauden 2010–2011 Backlund pelasi kokonaan Adirondack Phantomsissa, jossa hän jakoi ykkösmaalivahdin vastuun Michael Leightonin kanssa, mutta pelasi joukkueen maalivahdeista eniten otteluita. Kaudella 2011–2012 Backlund pelasi joukkueessa loukkaantumisten takia vain yhden ottelun. Hän kävi myös joulukuussa yhden ECHL-ottelun verran Trenton Titansissa. Tammikuussa 2012 Backlund palasi Eurooppaan, kun Flyers lainasi hänet SM-liigajoukkue Oulun Kärppiin. Heinäkuussa 2012 Backlund teki joukkueen kanssa vuoden mittaisen jatkosopimuksen.

Backlundin ja Kärppien sopimus loppui kauteen 2012–2013 ja kauden jälkeen hän siirtyi KHL-liigaan, venäläiseen Vitjaz Tšehovin joukkueeseen. Backlund solmin Vitjazin kanssa yksivuotisen sopimuksen kesällä 2013.

### Maajoukkueura

Backlund toimi Ruotsin ykkösmaalivahtina vuoden 2007 MM-kilpailuissa, jolloin joukkue sijoittui neljänneksi hävitessään pronssiottelussa Venäjälle 3–1. Yhteensä hän on pelannut 19 A-maaottelua.

Lähteet
-------

* Johan Backlund The Internet Hockey Databasessa (englanniksi)
* Johan Backlund Eurohockey-sivustolla (englanniksi)
* Johan Backlund Legends of Hockey -sivustolla (englanniksi)
* Johan Backlund *Elite Prospects*. Everysport Media Group AB.  (englanniksi)
* Johan Backlund Jatkoaika.comissa (Internet Archive)

### Viitteet

1. ↑  Johan Backlund - Oulun Kärpät
2. 1 2  Johan Backlund jatkaa Kärpissä  22.7.2012. SM-liiga. Viitattu 18.8.2012. [vanhentunut linkki]
3. 1 2  Savonen, Ilari: Backlund sai nopeasti tutun lempinimen  9.1.2012. Jatkoaika.com. Viitattu 9.1.2012.
4. ↑  Onnela, Janne: Ruotsin Uuno Turhapuro  16.3.2013. Jatkoaika.com. Viitattu 17.3.2013.
5. ↑  Jatkoaika.com
6. 1 2 3 4 5  EliteProspects
7. ↑  Eurohockey.net
8. ↑  Bodin, Uffe: Philadelphia bekräftar svensk värvning  27.3.2009. Hockeysverige.se. Viitattu 9.1.2012. (ruotsiksi)
9. ↑  Legends of Hockey
10. ↑  Hunter, Brian: Penguins top Flyers to clinch playoff berth  27.3.2010. National Hockey League. Viitattu 9.1.2012. (englanniksi)
11. ↑  Panaccio, Tim: Holmgren Discusses the State of the Flyers  12.6.2010. CSNPhilly.com.  Arkistoitu 26.5.2012. Viitattu 9.1.2012. (englanniksi)
12. ↑  Bodin, Uffe: Backlund skickad till ECHL  5.12.2011. Hockeysverige.se. Viitattu 9.1.2012. (ruotsiksi)
13. ↑  Johan Backlund Kärppien maalille  6.1.2012. Jatkoaika.com. Viitattu 9.1.2012.
14. ↑  Savonen, Ilari: Johan Backlund lähtee nöyrästi taistelemaan peliajasta  9.1.2012. Jatkoaika.com. Viitattu 9.1.2012.
15. ↑  Backlundista kärppäpalapelin viimeinen palanen  22.7.2012. Jatkoaika.com. Viitattu 23.7.2012.
16. ↑  Kärppävahti siirtyy KHL:ään *jatkoaika.com*.  8.6.2013. Jatkoaika r.y.. Viitattu 8.10.2013.